bluuebunny/crossref_metadata_2025 huggingface dataset:
Κλινική αξιολόγηση της έκφρασης του γονιδίου KLK6 που κωδικοποιεί την καλλικρεΐνη 6 στον καρκίνο του μαστού
Authors: Χαρίτος Χριστόφορος
Published: September 2021

Οι όγκοι του μαστού παρουσιάζουν εκτενή ετερογένεια η οποία αντανακλάται από ποικίλα βιολογικά και μοριακά χαρακτηριστικά, από την προγνωστική έκβαση και την απόκριση στη θεραπεία. Νέοι μοριακοί δείκτες που παρέχουν σημαντική προγνωστική πληροφορία για τις ασθενείς με καρκίνο του μαστού είναι απαραίτητοι. Σύμφωνα με προγενέστερες μελέτες, η έκφραση των μελών της οικογένειας των καλλικρεϊνών συχνά συσχετίζεται με την κλινική έκβαση των ασθενών με καρκίνο του μαστού. Επιπλέον, η Kallikrein-related peptidase 6 (KLK6-Καλλικρεΐνη 6) έχει αναφερθεί ότι εμπλέκεται στον καρκίνο του μαστού και ως εκ τούτου δύναται να αποδειχθεί ένα χρήσιμο μοριακό εργαλείο για κλινική χρήση.Ολικό RNA εξήχθη από 165 όγκους μαστού και από 100 παρακείμενους μη καρκινικούς ιστούς. Μετά τη σύνθεση συμπληρωματικού DNA (cDNA) και τον επακόλουθο ποιοτικό έλεγχο, τα επίπεδα του mRNA αναλύθηκαν με τη χρήση ποσοτικής σε πραγματικό χρόνο αλυσιδωτής αντίδρασης πολυμεράσης (real time PCR). Χαρακτηριστικές λειτουργικές καμπύλες ROC δημιουργήθηκαν με σκοπό την αξιολόγηση της ικανότητας της έκφρασης του mRNA να διαφοροποιείται μεταξύ διαφορετικών μοριακών υποτύπων του καρκίνου του μαστού. Αναλύσεις επιβίωσης, χρησιμοποιώντας την επιβίωση ελευθέρα νόσου (DFS), πραγματοποιήθηκαν σε μονομεταβλητό και πολυμεταβλητό επίπεδο. Βάσεις δεδομένων με ελεύθερη πρόσβαση και εργαλεία ανάλυσης της επιβίωσης διαθέσιμα στο διαδίκτυο χρησιμοποιήθηκαν για να επικυρώσουμε τα ευρήματα.Μια σημαντική μείωση στη ρύθμιση στην έκφραση του mRNA παρατηρήθηκε σε τομές καρκινικών όγκων συγκρινόμενες με αυτές μη καρκινικών παρακείμενων ιστών (P<0.001). Η έκφραση του γονιδίου της καλλικρεΐνης 6 σχετίζεται θετικά με το βαθμό διαφοροποίησης του όγκου (P<0.038) και το γονίδιο υπερεκφράζεται σε επιθετικούς τύπους όπως ο τριπλά αρνητικός (TNBC) και ο HER2 θετικός (P<0.001). Ανώμαλη έκφραση του γονιδίου KLK6 προβλέπει την πρόγνωση των ασθενών σχετικά με την ελευθέρα νόσου επιβίωσή τους, ανεξάρτητα από τους κοινώς χρησιμοποιούμενους προγνωστικούς δείκτες (HR=7.11, 95%CI = 1.19-42.45). Η διαφορική έκφραση του γονιδίου KLK6 και η συσχέτισή του με δυσμενή πρόγνωση σε ασθενείς με καρκίνο μαστού επιβεβαιώθηκε και με αναλύσεις υπολογιστικής προσομοίωσης (in silico). Εξ όσων γνωρίζουμε, αυτή είναι η πρώτη μελέτη που παρέχει ενδείξεις για την κλινική αξία και το προγνωστικό δυναμικό της έκφρασης του mRNA του γονιδίου της KLK6 σε ασθενείς με καρκίνο του μαστού. Παρόλο που μία ανεξάρτητη εξωτερική κοόρτη είναι απαραίτητη ώστε να επιβεβαιωθούν τα ευρήματα μας, σημειώνουμε τη δυνατότητα του γονιδίου KLK6 να διαχωρίζει μοριακούς υπότυπους μεταξύ τους και τη στιβαρή και ανεξάρτητη συσχέτιση του με την πρόγνωση των ασθενών με καρκίνο στο μαστό.
Διαπολιτισμικότητα, εικονογράφηση και μικροαφήγημα περιόδου 2000-2013
Authors: Κουτζιακουτζίδου Θεοδώρα
Published: September 2021

Σκοπός της παρούσας διατριβής είναι η μελέτη της απεικόνισης του «Άλλου» σε πενήντα έξι σύγχρονα εικονογραφημένα μικροαφηγήματα Ελλήνων συγγραφέων, που απευθύνονται σε παιδιά νηπιακής και πρώτης σχολικής ηλικίας και καλύπτουν την περίοδο 2000-2013. Επιπλέον, εξετάζονται τα ιδεολογικά μηνύματα μέσα από τον κειμενικό και εικονικό αφηγηματικό λόγο. Ειδικότερα, ασχολείται κυρίως με τη σχέση που αναπτύσσεται ανάμεσα στο κείμενο και την εικόνα, προκειμένου να εντοπιστούν στερεοτυπικές και προκατασκευασμένες ιδέες σχετικά με τον «Άλλο». Αρχικά, εξετάζονται θεωρητικά ζητήματα που συνδέονται με τη συγκεκριμένη έρευνα, τα οποία σχετίζονται με την Παιδική Λογοτεχνία και τη διαπολιτισμική διάσταση. Ειδικότερα, αναφερόμαστε στις έννοιες της «πολυπολιτισμικότητας», της «διαπολιτισμικότητας», και της διαπολιτισμικής αγωγής και εκπαίδευσης. Στη συνέχεια, προσδιορίζονται πέντε εκπαιδευτικά μοντέλα ως ερευνητικά εργαλεία, προκειμένου να εξεταστούν τα εικονογραφημένα μικροαφηγήματα ως προς τον τρόπο με τον οποίο κατασκευάζεται ο ρόλος του «Άλλου». Επιπρόσθετα, προσεγγίζονται οι έννοιες της πολιτισμικής διαφορετικότητας, της ταυτότητας και της ετερότητας. Επιπλέον, εξετάζεται ο ρόλος της ιδεολογίας στο παιδικό βιβλίο, η έννοια της «πολυπολιτισμικής λογοτεχνίας» και ο «Άλλος», όπως αυτός αποτυπώνεται ποικιλοτρόπως στα εικονογραφημένα μικροαφηγήματα που αποτελούν και το υλικό της παρούσας διατριβής. Τέλος, εξετάζεται η λειτουργία της εικονογράφησης στο σύγχρονο εικονογραφημένο μικροαφήγημα. Στη συνέχεια, παρουσιάζεται το μεθοδολογικό εργαλείο που έχει χρησιμοποιηθεί για την πραγματοποίηση της έρευνας. Ειδικότερα, πρόκειται για μια συνδυαστική μέθοδο που στηρίζεται στη θεωρία του αφηγηματικού λόγου και στη μεθοδολογία που προτείνει η θεωρία της Πολιτισμικής Εικονολογίας. Αντίστοιχα, η ανάλυση της εικονογράφησης έχει στηριχτεί στη «γραμματική του οπτικού κειμένου».Συνοψίζοντας, μπορούμε να σημειώσουμε ότι τα θέματα των μικροαφηγημάτων που αναλύονται είναι εμπνευσμένα από τη σύγχρονη κοινωνική πραγματικότητα και τα ιδεολογικά μηνύματα που μεταδίδονται καταφέρνουν να εμφυσήσουν τις αξίες της ζητούμενης διαπολιτισμικότητας, δηλαδή της συμφιλίωσης, του σεβασμού της ετερότητας και της ουσιαστικής αποδοχής του «Άλλου». Επιπλέον, λειτουργούν στο επίπεδο της ενσυναίσθησης, της επίλυσης προβλημάτων, αλλά και ως φορείς κοινωνικοποίησης στο σύγχρονο πολυπολιτισμικό περιβάλλον.
Διαδικτυακά και άλλα ψηφιακά εργαλεία στη διδασκαλία της τεχνολογίας
Authors: Κουράκος Νικόλαος
Published: September 2021

Η διάρθρωση της διατριβής και το περιεχόμενο των Κεφαλαίων συνοψίζονται παρακάτω: Κεφάλαιο 0: Δίνεται μία συνοπτική περιγραφή του σημείου εκκίνησης της παρούσης διατριβής. Παρουσιάζεται το ιστορικό αλλά και το τωρινό πλαίσιο της Εκπαίδευσης μέσα από τα κύματα των τεχνολογικών επαναστάσεων. Κεφάλαιο 1: Παρουσιάζεται μία συνοπτική ανασκόπηση της βιβλιογραφίας αναφορικά με τη χρήση των τεχνολογικών εργαλείων στην Εκπαίδευση. Παρατίθεται ο χάρτης διαδρομής όσον αφορά τη χρήση των εργαλείων αυτών. Κεφάλαιο 2: Παρουσιάζεται μια ανασκόπηση της βιβλιογραφίας στο θέμα των μαθησιακών στυλ (μαθήτυποι). Καταγράφονται τα σημαντικότερα μοντέλα, οι οπτικές, οι προσεγγίσεις και η κριτική πάνω στο θέμα. Προκρίνεται η χρήση του μοντέλου του Χημικού Μηχανικού Richard Felder στην πραγματοποιηθείσα έρευνα. Ακολουθεί ανάλυση και σύγκριση των ευρημάτων της έρευνας μας στο ΕΜΠ με αντίστοιχες έρευνες ξένων Ιδρυμάτων. Καταγράφεται ο κριτικός αναστοχασμός της χρήσης των μαθησιακών στυλ, στην προσπάθεια μιας μαθητοκεντρικής προσέγγισης στην εκπαιδευτική λειτουργία. Κεφάλαιο 3: Γίνεται μια εκτενής παρουσίαση των γνωσιακών χαρτών (Mind Maps), της λειτουργίας και της χρήσης τους στην εκπαιδευτική πράξη και αναφέρονται τα οφέλη από τη χρήση αυτή. Ακολούθως παρουσιάζεται η σχεδιασθείσα και πραγματοποιηθείσα έρευνα μας. Με τη βοήθεια του μοντέλου Τεχνολογικής Αποδοχής του Davis, αναλύονται και σχολιάζονται τα ευρήματα και απορρέοντα απ αυτή συμπεράσματα. Κεφάλαιο 4: Παρουσιάζεται η βιβλιογραφική ανασκόπηση της χρήσης των wiki στην εκπαίδευση. Παραθέτονται τα καταγραφέντα, ωφελήματα αλλά τα παρουσιασθέντα μειονεκτήματα. Ακολούθως παρουσιάζεται η έρευνα μας πάνω στην εκπαιδευτική στη χρήση των wiki σε ένα περιβάλλον εργασιακής κατάρτισης μέσων – υψηλόβαθμων στελεχών. Ακολουθεί ο σχετικός σχολιασμός και η σύγκριση με αντίστοιχα αποτελέσματα ερευνών όπως αυτά αναφέρονται στη σχετική βιβλιογραφία του πεδίου. Κεφάλαιο 5: Προσεγγίζεται βιβλιογραφικά η χρήση των ψηφιακών εργαλείων Web 2.0. Ειδικότερα υπάρχει εστίαση στα εργαλεία ψηφιακής επιμέλειας (digital curation) και στη χρήση τους εκ μέρους των φοιτητών. Το συμμετοχικό web και οι φοιτητές ως πρωταγωνιστές και «παραγωγοί» - επιμελητές. Παρουσιάζεται ο πειραματισμός χρήσης στο πραγματικό διαδικτυακό περιβάλλον. Σχολιασμός παρατηρήσεων του online επιχειρήματος.Κεφάλαιο 6: Συνοψίζονται τα συμπεράσματα από τα προηγούμενα Κεφάλαια και γίνεται μια συνολική αποτίμηση της χρήσης των διαδικτυακών - και μη - εργαλείων για την περαιτέρω βελτίωση της διδασκαλίας της τεχνολογίας σήμερα. Προκρίνονται, επίσης, ζητήματα που χρήζουν μεγαλύτερης διερεύνησης και εμβάθυνσης με γνώμονα πάντα τη βελτίωση της εκπαιδευτικής λειτουργίας και πράξης
Methodology of rapid evaluation of capital and operating cost of biorefineries with applications in multi-scale problems
Authors: Τσαγκάρη Μιρέλα
Published: September 2021

Η διατριβή σκιαγραφεί ένα πλαίσιο για την ταχεία εκτίμηση του κεφαλαιουχικού και λειτουργικού κόστους βιοδιυλιστηρίων στο στάδιο της ανάπτυξης. Τα μοντέλα κόστους απευθύνονται στην κοινότητα των βιοδιυλιστηρίων και αποσκοπούν να βοηθήσουν τους χημικούς να επιλέξουν οικονομικά βιώσιμες διαδρομές και τους μηχανικούς να αποφύγουν επίπονο σχεδιασμό διαγραμμάτων ροής με αβέβαιες οικονομικές αναλύσεις στο στάδιο της σύλληψης. Τα μοντέλα συνεργούν στην λήψη αποφάσεων σε πρώιμο στάδιο για την κατανομή του προϋπολογισμού σε ένα χαρτοφυλάκιο διαφορετικών σχεδίων και την εκτίμηση της πιθανότητας υπέρβασης του προϋπολογισμού.
Η θέση των λευκωμάτων οξείας φάσης στη διάγνωση και σταδιοποίηση του καρκίνου του παχέος εντέρου
Authors: Σταματιάδης Απόστολος
Published: September 2021

Σε 55 ασθενείς με καρκίνο του παχέος εντέρου μετρήθηκαν οι συγκεντρώσεις στον ορό του CEA και του CRP και προσδιορίσθηκε η σταδιοποιητική αξία του συνδυασμού των παραμέτρων αυτών. Επιπλέον, σε 55 ασθενείς από τους παραπάνω μετρήθηκαν οι συγκεντρώσεις αίματος της AAT, AGP και η % αναλογία των πρωτεινών του αίματος, όπως αυτή καθορίστηκε ηλεκτροφορητικά. Η στατιστική ανάλυση έδειξε στατιστικά σημαντικές συσχετίσεις των συγκεντρώσεων του ορού του CEA, CRP, AGP, AAT και της % αναλογίας των β-σφαιρινών με το στάδιο της νόσου. Η πολυπαραγοντική μελέτη έδειξε ένα τελικό προγνωστικό μοντέλο που περιλαμβάνει τις συγκεντρώσεις του CEA, AAT, CRP και την % αναλογία των β-σφαιρινών με στατιστικά σημαντική αξία p<0.000001.
Μελέτη των παραγόντων που προβλέπουν το κίνητρο για αισθητική πλαστική επέμβαση
Authors: Μυλωθρίδης Παναγιώτης
Published: September 2021

Εισαγωγή: Στην ιατρική βιβλιογραφία αναφέρονται διάφοροι ψυχοκοινωνικοί παράγοντες που επηρεάζουν το ενδιαφέρον κάποιου να υποβληθεί σε κοσμητική επέμβαση. Μεταξύ αυτών το φύλο, η εκπαίδευση, η κατάσταση γάμου, η εμπλοκή σε σχολικό εκφοβισμό κατά την εφηβεία, τα στοιχεία της προσωπικότητας και το σύνδρομο σωματικής δυσμορφίας δημιουργούν ή μειώνουν την επιθυμία κάποιου να αναζητήσει κάποια αισθητική επέμβαση και μπορεί να επηρεάζουν επίσης την ικανοποίηση με το μετεγχειρητικό αποτέλεσμα. Ωστόσο προηγούμενες μελέτες εξέτασαν την επίδραση των παραγόντων αυτών μόνο στο γενικό ενδιαφέρον για την αισθητική πλαστική χειρουργική. Στόχος μας ήταν η αναγνώριση παραγόντων που σχετίζονται με συγκεκριμένες επεμβάσεις, καθώς και η αναγνώριση χαρακτηριστικών πρόβλεψης του κοσμητικού ενδιαφέροντος που δεν έχουν μελετηθεί μέχρι στιγμής, όπως το σύνδρομο επαγγελματικής εξουθένωσης.Μεθοδολογία: Πραγματοποιήθηκαν 2 μελέτες διερεύνησης των ψυχοκοινωνικών παραγόντων που προβλέπουν το γενικό ενδιαφέρον για αισθητική πλαστική χειρουργική και 9 επιμέρους επεμβάσεις. Στην πρώτη πιλοτική έρευνα συμμετείχαν 200 άτομα και δόθηκε έμφαση στην επίδραση του συνδρόμου επαγγελματικής εξουθένωσης και του ιατρικού επαγγέλματος σε αυτό το ενδιαφέρον. Στην κύρια έρευνα της διατριβής συμμετείχαν 1001 άτομα συμπληρώνοντας ερωτηματολόγια σχετικά με τα ψυχοκοινωνικά χαρακτηριστικά και το κοσμητικό τους ενδιαφέρον.Αποτελέσματα: Η στατιστική ανάλυση της πιλοτικής μελέτης έδειξε ότι το συνδρόμο επαγγελματικής εξουθένωσης και το ιατρικό επάγγελμα αυξάνουν την επιθυμία κάποιου να υποβληθεί σε αισθητικό χειρουργείο. Τα αποτελέσματα της κύριας έρευνας οδήγησαν στην ανάπτυξη των ψυχοκοινωνικών προφίλ ανάλογα με την επέμβαση που κάποιος επιθυμεί. Επίσης έδειξαν τις διαφορές όσων ενδιαφέρονται θεωρητικά για αισθητικό χειρουργείο με αυτούς που αποφάσισαν τελικά να υποβληθούν σε αυτό. Διασαφηνίστηκε περαιτέρω ο ρόλος του burnout, όπως επίσης και του εκφοβισμού στην παιδική ηλικία σχετικά με το κοσμητικό ενδιαφέρον. Κανένας παράγοντας δεν βρέθηκε να προβλέπει το ενδιαφέρον για γυναικομαστία αναδεικνύοντας την ως επέμβαση αποκατάστασης παρά κοσμητικής φύσης.Συμπεράσματα: Οι κοσμητικοί υποψήφιοι διαφέρουν στα ψυχοκοινωνικά χαρακτηριστικά τους ανάλογα με την επέμβαση που επιθυμούν. Τα αποτελέσματα της διατριβής μπορούν να οδηγήσουν στην ανάπτυξη χρήσιμων κλινικών εργαλείων για την προεγχειρητική εκτίμηση των κοσμητικών ασθενών.
Σχιζοφρένεια, μεταβολικές διαταραχές και γενετικό υπόβαθρο
Authors: Μαμάκου Βασιλική
Published: September 2021

Τόσο ο Σακχαρώδης Διαβήτης τύπου 2 όσο και η Σχιζοφρένεια, η Διπολική Διαταραχή και η Κατάθλιψη αποτελούν χρόνιες πολυπαραγοντικές νόσους, με αιτιολογία όχι ξεκάθαρα αποσαφηνισμένη. Το γεγονός ότι ο Σακχαρώδης Διαβήτης απαντάται σε ποσοστά μεγαλύτερα σε ψυχιατρικούς ασθενείς, σε σχέση με το γενικό πληθυσμό, εγείρει ποικίλες υποθέσεις ως προς την αιτιολογία της συννοσηρότητας. Οι προτεινόμενες πιθανές αιτίες της αυξημένης συννοσηρότητας περιλαμβάνουν τον καθιστικό τρόπο ζωής, τη διατροφική συμπεριφορά, την αυξημένη εξάρτηση από τη νικοτίνη, την διαβητογόνο επίδραση των ψυχοτρόπων φαρμάκων, ενώ πιθανολογείται και γενετική αλληλοεπικάλυψη των δύο ασθενειών.Στη μελέτη GOMAP, συλλέξαμε επιδημιολογικά, κλινικά, εργαστηριακά και γενετικά στοιχεία (GWAS ανάλυση) προκειμένου να εξάγουμε συμπεράσματα που σχετίζουν τις ψυχικές νόσους με τον Σακχαρώδη Διαβήτη τύπου 2 σε καθαρά ελληνικό πληθυσμό. Συγκεκριμένα, στην πρώτη επιδημιολογική μελέτη που διεξήγαμε και αφορούσε σύγκριση εθελοντών με σχιζοφρένεια, με ή χωρίς Σακχαρώδη Διαβήτη τύπου 2, εντοπίσαμε κλινικές παραμέτρους σχετιζόμενες στατιστικά σημαντικά με την παρουσία Διαβήτη στους εθελοντές με Σχιζοφρένεια και περαιτέρω κατασκευάσαμε εργαλείο προβλεψιμότητας του επιπολασμού του Διαβήτη. Στην δεύτερη επιδημιολογική ανάλυση που αφορούσε ασθενείς με Διπολική Διαταραχή μελετήσαμε τις διαφορές φύλου ως προς τον επιπολασμό του Διαβήτη. Επιπλέον, αναλύσαμε επιδημιολογικά στοιχεία σε ασθενείς με κατάθλιψη, με ή χωρίς Σακχαρώδη Διαβήτη τύπου 2. Τέλος, αξιοποιήσαμε τις γενετικές αναλύσεις για να ανιχνεύουμε γνωστούς από τη βιβλιογραφία γονιδιακούς πολυμορφισμούς συνδεόμενους με τον Σακχαρώδη Διαβήτη τύπου 2 και την Σχιζοφρένεια και στον δικό μας ελληνικό πληθυσμό.
Μορφές συμβιβαστικής περάτωσης της ποινικής δίκης de lege lata και de lege ferenda
Authors: Δαγκλής Νικόλαος
Published: September 2021

Στην παρούσα διατριβή εξετάζονται οι προγενέστερες και οι σύγχρονες μορφές συμβιβαστικής περάτωσης της ποινικής δίκης, σχηματοποιούνται αναβαθμισμένες δικαιοκρατικά και λειτουργικά εκδοχές τους και σκιαγραφείται ένα πιο φιλόξενο για τη συναινετική διευθέτηση των ποινικών υποθέσεων δικονομικό περιβάλλον. Η μελέτη ξεκινά με την ιστορική επισκόπηση της εξέλιξης των συμβιβαστικών διαδικασιών και τη διερεύνηση των δομικών στοιχείων των αγγλοσαξονικών και ηπειρωτικών δικαιικών συστημάτων και των αντιλήψεων των νομικών τους κόσμων, που δρομολόγησαν σταδιακά τη μορφοποίηση των σύγχρονων εκφάνσεων του ποινικού συμβιβασμού. Ακολουθεί η απόπειρα οριοθέτησης της έννοιας της συμβιβαστικής περάτωσης της ποινικής δίκης και η ανάπτυξη της σύγχρονης τυπολογίας της, μέσα από την ταυτόχρονη επίκληση πολλών αλλοδαπών συναινετικών ρυθμίσεων. Την εξέταση των μορφών συμβιβαστικής περάτωσης σε ξένες έννομες τάξεις με την ενδελεχή διερεύνηση των συμβιβαστικών διαδικασιών στις ΗΠΑ, τη Γερμανία, την Ιταλία, καθώς και τη διεθνή ποινική δικαιοσύνη, διαδέχεται η ανάπτυξη των ελληνικών συμβιβαστικών ρυθμίσεων. Στο πλαίσιο της τελευταίας, μετά τη δογματική θεμελίωση και τη συστηματική ένταξη του συμβιβασμού στην ελληνική ποινική δίκη, ακολουθεί η αναλυτική έκθεση της τυπολογίας των υφιστάμενων και κυοφορούμενων ελληνικών μορφών συναινετικής περάτωσής της, η ανάλυση και αξιολόγηση εκάστης εξ αυτών από δογματική και πρακτική σκοπιά και η πανοραμική κριτική θεώρηση τους υπό το πρίσμα της δικαιότητας και της αποτελεσματικότητάς τους. Την de lege lata εξέταση του ποινικού συμβιβασμού σε διεθνές και στο ελληνικό πλαίσιο ακολουθεί η αξιοποίηση των συμπερασμάτων της για την de lege ferenda προσέγγισή του, αφενός υπό το πρίσμα ενός υβριδικού ποινικοδικονομικού συστήματος, που αφίσταται από τα προβληματικά παραδείγματα που προσφέρει η διεθνής εμπειρία και ακολουθεί μία πρωτότυπη συνθετική κατεύθυνση, και αφετέρου υπό το πρίσμα του υφιστάμενου ελληνικού δικαιικού πλαισίου. Η μελέτη κλείνει με τη σύνοψη των πορισμάτων της ιστορικής και συγκριτικής επισκόπησης των συναινετικών ποινικών διαδικασιών και της δικαιοκρατικής και δικαιοπολιτικής ενδοσκόπησης των σύγχρονων μορφών συμβιβαστικής περάτωσης της ελληνικής ποινικής δίκης, η οποία επικυρώνει τη διάγνωση της αναγκαιότητας διάνοιξης ενός νέου συνεργατικού ποινικοδικονομικού δρόμου για την υπέρβαση πολλών από τα υφιστάμενα αδιέξοδα, που έχουν προηγουμένως με ευκρίνεια αναδειχθεί στην ελληνική και στη διεθνή δικαιική και δικαστηριακή πραγματικότητα.
Διερεύνηση της θερμικής συμπεριφοράς τυπολογιών εφαρμοσμένων διπλοκέλυφων υαλοπετασμάτων στον Ελλαδικό χώρο
Authors: Βαταβάλης Παύλος
Published: September 2021

Τα διπλοκέλυφα υαλοπετάσματα αποτελούν μια τεχνική λύση για την οικοδόμηση νέων ή την αναβάθμιση υφιστάμενων κτιρίων. Οι μελετητές αρχιτέκτονες τα επιλέγουν είτε για να βελτιώσουν τη θερμική, είτε την ηχομειωτική συμπεριφορά του εξωτερικού φλοιού. Αν και το πρώτο καταγεγραμμένο κτίριο που έφερε τη λύση αυτή ξεπέρασε τα 100 χρόνια από την εγκατάστασή του, τις τελευταίες δύο δεκαετίες η τεχνική λύση εφαρμόζεται με γεωμετρικούς ρυθμούς. Μάλιστα η πλειονότητα των λύσεων είναι σχεδιασμένη έτσι ώστε να μπορεί η όψη να προσαρμόζεται στις εκάστοτε εξωτερικές συνθήκες και απαιτήσεις των χρηστών των κτιρίων. Στην κεντρική και βόρεια Ευρώπη τα χρόνια αυτά έχουν υλοποιηθεί μια σειρά από ενδιαφέρουσες μελέτες τόσο σε επίπεδο θεωρητικό (με χρήση λογισμικών προσομοίωσης ή θαλάμων δοκιμών) όσο και σε επίπεδο πρακτικό με πραγματικές μετρήσεις σε μεγάλο εύρος υλοποιημένων έργων. Όπως είναι αναμενόμενο σημαντικός αριθμός διπλοκέλυφων γυάλινων προσόψεων κτιρίων έχει υλοποιηθεί και στις χώρες της Μεσογείου. Οι μελέτες που έχουν υλοποιηθεί για την εξέταση της συμπεριφοράς τους σε γενικές γραμμές έχουν περιοριστεί σε θεωρητικό επίπεδο. Δεδομένου όμως του γεγονότος ότι στον Ευρωπαϊκό νότο οι απαιτήσεις στην ετήσια λειτουργία των κτιρίων επικεντρώνονται στη σημαντικά θερμότερη θερινή περίοδο με τον εντονότερο ηλιασμό, η απόκτηση σχετικής εμπειρίας κρίνεται εξίσου σημαντική τόσο σε ερευνητικό όσο και σε βιομηχανικό επίπεδο για τον κατασκευαστικό κλάδο. Στα πλαίσια της παρακάτω εργασίας αφού περιγράφεται η λειτουργία των διπλοκέλυφων υαλοπετασμάτων, παρουσιάζεται ο μετρητικός εξοπλισμός που χρησιμοποιήθηκε για την υλοποίηση μετρήσεων σε τρεις διαφορετικές εφαρμογές στην περιοχή των Αθηνών, αποσκοπώντας στη διερεύνηση της λειτουργίας των όψεων στις συγκεκριμένες συνθήκες. Δοκιμές πραγματοποιήθηκαν τόσο τη χειμερινή όσο και τη θερινή περίοδο δίνοντας βαρύτητα στη δεύτερη. Παράλληλα εξετάστηκε αν γίνεται να βελτιωθεί η συμπεριφορά τους, προσδιορίζοντας απαιτούμενες επεμβάσεις για τη βελτιστοποίηση τους. Η μελέτη επικεντρώθηκε στη συμπεριφορά της όψης (εσωτερικού φλοιού, διάκενου και εξωτερικού φλοιού) χωρίς να εξεταστεί η θερμική συμπεριφορά του συνόλου του κτιρίου. Από τη μελέτη διαπιστώνεται ότι οι διπλοκέλυφες όψεις μπορούν να αποτελούν λύση ικανή να λειτουργήσει αποδοτικά στις υπό εξέταση καιρικές συνθήκες, αρκεί να είναι σε θέση να προσαρμόζονται στις εκάστοτε συνθήκες. Καθοριστικό ρόλο παίζει η μεταβολή του συντελεστή σκίασης της όψης καθότι έτσι ρυθμίζονται τόσο το επίπεδο του φυσικού φωτισμού όσο και τα ηλιακά κέρδη, συμβάλλοντας στη διαμόρφωση επιπέδων άνεσης με τη λιγότερη δυνατή κατανάλωση ενέργειας. Τέλος, παρουσιάζονται τεχνικές λύσεις όσο και καινοτόμα προϊόντα τα οποία θα μπορούσαν να συνδυαστούν σε διπλοκέλυφα υαλοπετάσματα βελτιστοποιώντας τη συμπεριφορά τους.
Επιδημιολογική μελέτη της επίπτωσης των αγγειακών εγκεφαλικών επεισοδίων και των υποομάδων τους στο Νομό Έβρου
Authors: Πατούση Αθανασία
Published: September 2021

ΣΚΟΠΟΣ Τα επιδημιολογικά δεδομένα που αφορούν την επίπτωση και την έκβαση του Αγγειακού Εγκεφαλικού Επεισοδίου στην Ελλάδα είναι πολύ περιορισμένα. Η παρούσα εργασία αποτελεί μια προοπτική πληθυσμιακή επιδημιολογική μελέτη καταγραφής των υποομάδων του ΑΕΕ στο Νομό Έβρου, μια κατά βάση αγροτική περιοχή που βρίσκεται στο βορειοανατολικότερο άκρο της χώρας, με πληθυσμό 147 947 κατοίκους. ΥΛΙΚΟ & ΜΕΘΟΔΟΣ Σε χρονική περίοδο 2 ετών (2010 – 2012) καταγράφηκαν όλοι οι ενήλικες ασθενείς οι οποίοι εμφάνισαν ΑΕΕ για πρώτη φορά. Ασθενείς με ιστορικό παλαιού ΑΕΕ εξαιρέθηκαν από το δείγμα. Κάθε ασθενής παρακολουθήθηκε για χρονικό διάστημα 12 μηνών μετά την εκδήλωση του ΑΕΕ. Η επίπτωση του ΑΕΕ που υπολογίστηκε σταθμίστηκε με αυτή του Ευρωπαϊκού Πληθυσμού Αναφοράς, του Πληθυσμού Αναφοράς της ΠΟΥ και του Πληθυσμού Αναφοράς του Segi, προκειμένου να παραχθούν αποτελέσματα συγκρίσιμα με αυτά αντίστοιχων επιδημιολογικών μελετών άλλων περιοχών. Ο σχεδιασμός και η διεξαγωγή της μελέτης βασίστηκαν στις κατευθυντήριες οδηγίες του WHO MONICA Project. Η διάγνωση και η ταξινόμηση των ΑΕΕ έγιναν σύμφωνα με τον ορισμό της ΠΟΥ και με τη χρήση απεικόνισης και νεκροτομικών ευρημάτων αντίστοιχα. ΑΠΟΤΕΛΕΣΜΑΤΑ Συνολικά καταγράφηκαν 703 ασθενείς με πρώτο ΑΕΕ (μέση ηλικία: 75±12 έτη, 52.8% άντρες). Οι υποομάδες των ΑΕΕ ήταν: ισχαιμικά έμφρακτα 80.8%; ενδοεγκεφαλική αιμορραγία: 11.8%; υπαραχνοειδής αιμορραγία: 4.4%; αδιευκρίνιστα : 3.0%. Η μη σταθμισμένη και η σταθμισμένη με τον Ευρωπαϊκό Πληθυσμό Αναφοράς Επίπτωση για όλα τα ΑΕΕ ήταν αντίστοιχα 586.8 (95% ΟΕ, 543.4-630.2) και 534.1 (95% ΟΕ, 494.6-573.6) ανά 100.000 πληθυσμού ανά έτος. Η μη σταθμισμένη επίπτωση για ισχαιμικό ΑΕΕ, Ενδοεγκεφαλική Αιμορραγία και Υπαραχνοειδή Αιμορραγία , ήταν 474.1 (95% ΟΕ, 435-513), 69.3 (95% ΟΕ, 54-84), και 25.9 (95% οε, 17-35) ανά 100 000 πληθυσμού ανά έτος αντίστοιχα. Τα αντίστοιχα σταθμισμένα με τον Ευρωπαϊκό Πληθυσμό Αναφοράς ποσοστά επίπτωσης ήταν 425.9 (95% ΟΕ, 390.9-460.9), 63.3 (95% ΟΕ, 49.7-76.9), και 25.8 (95% ΟΕ, 16.7-34.9) για ΙΣΕ, ΕΕΑ και ΥΑΑ. Η συνολική θνητότητα των 28 πρώτων ημερών ήταν 21.3% (95% ΟΕ, 18.3%-24.4%) για όλα τα ΑΕΕ και ήταν υψηλότερη στις αιμορραγίες σε σύγκριση με τα ισχαιμικά έμφρακτα. (40.4%, 95% ΟΕ, 31.3%-49.4% έναντι 16.2%, 95% ΟΕ, 13.2%-19.2%). ΣΥΜΠΕΡΑΣΜΑ Η μεγαλύτερη, μέχρι σήμερα, επιδημιολογική μελέτη ΑΕΕ στον ελλαδικό χώρο τεκμηριώνει ένα από τα υψηλότερα ποσοστά επίπτωσης στη Νότια Ευρώπη, υπογραμμίζοντας την ανάγκη για αποτελεσματικότερη πρωτογενή πρόληψη και αντιμετώπιση του ΑΕΕ στα βορειοανατολικά της χώρας.
Έρευνες για τη συνεξέλιξη γαμήλιας πρακτικής και κρατικής πολιτικής στο κράτος του Αλεξάνδρου και στη δυναστεία των Σελευκιδών
Authors: Ζουμπουλάκης Κλεάνθης
Published: September 2021

Η παρούσα διατριβή έχει ως στόχο την αναλυτική εξέταση της πολιτικής σημασίας των γάμων που συνομολογήθηκαν μεταξύ του Σέλευκου Α΄ και των απογόνων του έως και τον Αντίοχο Γ΄ με μέλη άλλων σημαντικών οικογενειών της εποχής του Μ. Αλέξανδρου και του ελληνιστικού κόσμου, δηλαδή είτε αξιόλογων οικογενειών ήδη της Περσικής αυτοκρατορίας είτε άλλων ελληνιστικών βασιλικών οίκων είτε πλάγιων κλάδων της ίδιας της Σελευκιδικής δυναστείας. Τα σχετικά προβλήματα παρουσιάζουν ιδιαίτερο ενδιαφέρον για την όλη διαμόρφωση της Σελευκιδικής πολιτικής και δεν έχουν έως τώρα αντιμετωπιστεί μονογραφικά.
Development of a methodology for evaluating the structural integrity of reinforced concrete elements and other building materials
Authors: Μπαλάσκας Αναστάσιος
Published: September 2021

Οι κατασκευές από Σκυρόδεμα αποτελούν τη βάση του σύγχρονου τεχνικού πολιτισμού. Υποστηρίζουν τις συγκοινωνίες, την αποθήκευση πρώτων υλών και προϊόντων και προσφέρουν κατάλυμα σε ανθρώπους σε ευρεία κλίμακα. Η άποψη ότι οι κατασκευές από οπλισμένο σκυρόδεμα παρουσιάζουν υψηλή ανθεκτικότητα στο χρόνο έχει εγκαταλειφθεί προ πολλού. Είναι κατασκευές οι οποίες υπόκεινται σε συνθέτες καταπονήσεις λόγω: μακροχρόνιας φόρτισης από το ίδιο βάρος, δυναμικών σεναρίων φόρτισης συμπεριλαμβανομένων των σεισμών, καθώς και υποβάθμισης της δομικής ακεραιότητας λόγω περιβαλλοντικών συνθηκών. Οι κατασκευές από σκυρόδεμα πρέπει να υποβάλλονται σε επιθεώρηση και αξιολόγηση της κατάστασης της δομικής τους ακεραιότητας, ενώ θα πρέπει παράλληλα να προτείνονται κατάλληλες ενέργειες συντήρησης. Για να παραταθεί η ωφέλιμη διάρκεια ζωής τους, θα πρέπει να εφαρμόζεται μια αξιόπιστη μεθοδολογία παρακολούθησης της εναπομένουσας αντοχής και γενικότερα της δομικής ακεραιότητας των επιμέρους δομικών στοιχείων. Αρχικά βασικές πληροφορίες της μηχανικής τους απόδοσης εξάγονται από την οπτική επιθεώρηση, ωστόσο, αυτές αφορούν μόνο τις επιφανειακές ενδείξεις αποσάθρωσης και αστοχιών. Οι βλάβες μπορεί να ξεκινούν την εμφάνιση τους από το εσωτερικό του εκάστοτε δομικού στοιχείου για το λόγο αυτό και η αξιολόγηση της δομικής ακεραιότητας που βασίζεται μόνο στην οπτική επιθεώρηση είναι ατελής και πρόχειρη. Η ακουστική εκπομπή (ΑΕ) είναι εκείνη από τις μεθοδολογίες μη καταστρεπτικού ελέγχου που αξιολογούν τον πλήρη όγκο της δομής, η οποία έχει αρχίσει να εφαρμόζεται σε ευρεία βάση. Η (ΑΕ) είναι μια παθητική τεχνική μη καταστροφικής αξιολόγησης (NDE), που προσφέρει ιδιαίτερα πλεονεκτήματα, όπως η σε πραγματικό χρόνο παρακολούθηση της προόδου της βλάβης, η οποία είναι σε θέση να επιτρέπει τον χαρακτηρισμό του κρίσιμου χρόνου για την δομή σε σχέση με το εφαρμοζόμενο λειτουργικό φορτίο.Ο στόχος της παρούσας διατριβής είναι η ανάπτυξη και εφαρμογή μιας νέας μεθοδολογίας συνδυασμού τεχνικών NDE, ειδικότερα της ακουστικής εκπομπής (ΑΕ) και των υπερήχων (Ultrasound Pulse Velocity UPV), για την αξιολόγηση και την παρακολούθηση της βλάβης που προκαλείται στα στοιχεία της δομής. Η πρόβλεψη της υπολειπόμενης διάρκειας ζωής μιας δομής επικουρείται από τον χαρακτηρισμό του είδους θραύσης. Ανάλογα με τον τύπο θραύσης παρατηρείται διαφορετική κίνηση των πλευρών της ρωγμής κατά την δημιουργία της βλάβης, με συνέπεια η ελαστική ενέργεια που εκπέμπεται να παράγει κυματομορφές με διαφορετικά χαρακτηριστικά, οι οποίες καταγράφονται από τους αισθητήρες ακουστικής εκπομπής και αναλύονται ως προς την συχνότητά καθώς και άλλες παραμέτρους. Με αυτόν τον τρόπο επιτυγχάνεται ο προσδιορισμός του είδους θραύσης στα δομικά υλικά, χρησιμοποιώντας ελαστικές κυματικές μεθόδους. Τέλος, αναπτύσσεται μια καινοτόμος μεθοδολογία για τη διερεύνηση της βλάβης (τεχνητή και φυσική) σε δομικά στοιχεία με βάση το τσιμέντο, χρησιμοποιώντας ελαστικές κυματικές μη καταστρεπτικές μεθόδους .
Οι ψυχοπαιδαγωγικές προϋποθέσεις μετάβασης του νηπίου στο δημοτικό σχολείο
Authors: Κατσαντώνη Σπυριδούλα
Published: September 2021

Μεταξύ των στόχων της μελέτης αυτής ήταν να διερευνηθεί εάν τα υπό μελέτη νήπια πληρούν τις προϋποθέσεις που κρίνονται αναγκαίες για τη μετάβασή τους στη δημοτική εκπαίδευση. Αυτές κυρίως αναφέρονται στην κατάκτηση τόσο των αντίστοιχων δεξιοτήτων της ηλικίας τους όσο και των συναισθηματικών και κοινωνικών συμπεριφορών που είναι γενικά αποδεκτές στο σχολικό χώρο. Επίσης, διερευνήθηκε εάν συγκεκριμένα ατομικά, οικογενειακά και περιβαλλοντικά χαρακτηριστικά των νηπίων μπορούν να επηρεάσουν τη ψυχολογική προσαρμογή και την απόδοση των νηπίων στο σχολείο τους. Ως τέτοια χαρακτηριστικά εκλαμβάνεται το φύλο, ο τρόπος γέννησης, το μορφωτικό επίπεδο των γονέων και το είδος της εργασίας τους, ο τόπος διαμονής και η περιοχή του σχολείου.Η στατιστική επεξεργασία των δεδομένων έγινε με τη χρήση του προγράμματος SPSS και χρησιμοποιήθηκε η τεχνική της παραγοντικής ανάλυσης για τη μελέτη των χαρακτηριστικών των νηπίων. Τα ευρήματα έδειξαν ότι: α) η πλειοψηφία των νηπίων έχουν κατακτήσει σε ικανοποιητικό βαθμό τις ικανότητες/δεξιότητες που κρίνονται απαραίτητες για την επιτυχή μετάβασή τους στο δημοτικό, β) οι ικανότητες/δεξιότητες των νηπίων συσχετίζονται σημαντικά με το επάγγελμα του πατέρα, γ) το φύλο επηρεάζει τον βαθμό επιτυχίας σε συγκεκριμένες ικανότητες/δεξιότητες, με τα κορίτσια να υπερέχουν έναντι των αγοριών της ίδιας ηλικίας, δ) το γενικό μορφωτικό επίπεδο της μητέρας επηρεάζει αποφασιστικά τον μέσο όρο επιτυχίας των νηπίων σε δραστηριότητες που απαιτούν πολλαπλές ικανότητες/δεξιότητες, ε) η καισαρική τομή -ως τρόπος γέννησης- σχετίζεται με υψηλότερα επίπεδα εκδήλωσης συμπεριφορών φόβου, λύπης και απομόνωσης των νηπίων και στ) οι παραπάνω συμπεριφορές φαίνεται επίσης να επηρεάζονται σημαντικά από την περιοχή του σχολείου και να αυξάνονται σε περιοχές με χαμηλότερο επίπεδο διαβίωσης.
Η παλαιογεωγραφική εξέλιξη της πεδιάδας των Αθηνών τα τελευταία 6.000 έτη
Authors: Βανδαράκης Δημήτριος
Published: September 2021

Αντικείμενο της παρούσας Διδακτορικής διατριβής αποτέλεσε η παλαιογεωγραφική εξέλιξη της πεδιάδας των Αθηνών τα τελευταία 6.000 έτη. Ύστερα από βιβλιογραφική ανασκόπηση επιλέχτηκε η εφαρμογή της κατάλληλης μεθοδολογίας εμπλουτισμένης με την χρήση νέων τεχνολογιών και πολυπαραγωντικής ανάλυσης.Ειδικότερα, η έρευνα επικεντρώθηκε σε μεθόδους παλαιογεωγραφικής αναπαράστασης της περιοχής μελέτης προκειμένου να δοθεί μια εικόνα της κατάστασης της περιοχής τελευταία 6000 έτη.Για να επιτευχθεί ο στόχος αυτός χρησιμοποιήθηκε μεγάλο εύρος δεδομένων κα στοιχείων.Συλλέχθηκαν γεωλογικά, τοπογραφικά, βυθομετρικά, ιστορικά, γεωτρητικά (227 γεωτρήσεις) και κοκκομετρικά-ιζηματολογικά δεδομένα (P2-P4) για την περιοχή μελέτης.Από την ανάλυση και αποτύπωση των χωρικών δεδομένων προέκυψε η χαρτογραφική απεικόνιση της περιοχής με τη χρήση σύγχρονων λογισμικών Γεωγραφικών Συστημάτων Πληροφοριών, γεγονός που συνέβαλλε στη δημιουργία ενός ακριβούς τοπογραφικού υποβάθρου που βοήθησε στην αναπαράσταση της παλαιογεωγραφίας της περιοχής.Τα κοκκομετρικά-ιζηματολογικά δεδομένα των δειγμάτων των γεωτρήσεων P2-P4 αναλύθηκαν μέσω των μεθόδων Passega και ιζηματολογικών δεικτών προκειμένου να προσδιοριστεί το περιβάλλον καθώς και το μέσο απόθεσης των ιζημάτων.Από την ενδελεχή μελέτη και ανάλυση των δειγμάτων σε συνδυασμό με την στρωματογραφία όλων των γεωτρήσεων που συλλέχθηκαν, έγινε διαχωρισμός και αρχειοθέτηση των 6 λιθοστρωματογραφικών ενοτήτων που προέκυψαν.Η απεικόνιση των ενοτήτων αυτών σε δισδιάστατα και τρισδιάστατα μοντέλα είχε ως αποτέλεσμα την εξαγωγή συμπερασμάτων για την παλαιογεωγραφία της αντίστοιχης περιόδου.Τα αποτελέσματα της εν λόγω έρευνας ερμηνεύτηκαν, συσχετίστηκαν και εμπλουτίστηκαν τόσο με τις ιστορικές πηγές όσο και με τα σύγχρονα δεδομένα της περιοχής της πεδιάδας των Αθηνών.Ειδικότερα, όπως προκύπτει από τα παραπάνω παρατηρείται μια λιμνοθαλάσσια περιοχή με μεγάλα πάχη των λιμνοθαλάσσιων αποθέσεων στην παράκτια περιοχή του διδακτορικού, η οποία χώριζε τον Πειραιά από την υπόλοιπη Αθήνα. Η περιοχή αυτή προσχώθηκε κυρίως από ποταμοχειμάρρια ιζήματα καθώς και από την ανθρώπινη παρέμβαση.Παράλληλα παρατηρήθηκαν έντονες επεμβάσεις και στο υδρογραφικό δίκτυο της περιοχής, αφού σημειώθηκαν εκτροπές καθώς και επικαλύψεις των κοιτών.Τα νέα δεδομένα που προέκυψαν κατά την εκπόνηση της διδακτορικής αυτής διατριβής έδωσαν τη δυνατότητα, της παλαιογεωγραφικής αναπαράστασης μιας τελείως αστικής περιοχής, και συγχρόνως οδήγησαν στην δημιουργία μιας πολύτιμης βάσης δεδομένων που περιλαμβάνει τόσο ποσοτικά όσο και ποιοτικά στοιχεία.
Έλεγχος πρόσβασης πληροφοριακών συστημάτων με «επίγνωση πλαισίου» βασισμένος σε οντολογίες
Authors: Αντωνακοπούλου Άννα
Published: September 2021

Η συνεχώς εξελισσόμενη φύση των υπολογιστικών συστημάτων και του όγκου συλλογής και ροής των πληροφοριών σε οργανισμούς και επιχειρήσεις, έχει ως αποτέλεσμα την έγερση ανησυχιών σχετικά με την ορθή διάθεση και χρήση των πληροφοριών και συνεπώς την ανάπτυξη λύσεων που εφαρμόζουν τις κατάλληλες πολιτικές ελέγχου πρόσβασης για την εκπλήρωση των απαιτήσεων ασφαλείας. Ως εκ τούτου, η παρούσα διατριβή έχει ως αντικείμενο τη σχεδίαση μοντέλου ελέγχου πρόσβασης (access control) με περιορισμούς «επίγνωσης πλαισίου» (context-aware) και «επίγνωσης ιδιωτικότητας» (privacy-aware) βασισμένο σε ρόλους (Role-based access control – RBAC). Εξετάζονται προτεινόμενες στη βιβλιογραφία λύσεις οι οποίες αφορούν σε μοντέλα ελέγχου πρόσβασης που ενσωματώνουν χαρακτηριστικά τα οποία έχουν σχεδιαστεί για την επιβολή πολιτικών προστασίας ασφαλείας και ιδιωτικότητας. Η προσέγγιση που ακολουθεί η παρούσα διατριβή αφορά στην ενίσχυση και επέκταση των παραδοσιακών μοντέλων με χαρακτηριστικά και τεχνολογίες που έχουν αρχίσει να εφαρμόζονται έτσι ώστε οι πολιτικές ελέγχου πρόσβασης να γίνουν πληρέστερες και αποτελεσματικότερες, έχοντας επιπρόσθετα ως στόχο την εκπλήρωση των απαιτήσεων της νομοθεσίας και των προτιμήσεων ιδιωτικότητας των χρηστών αναφορικά με τη συλλογή και χρήση προσωπικών δεδομένων κατά την παροχή υπηρεσιών. Οι τεχνολογίες που εφαρμόζονται λαμβάνουν κυρίως υπ’ όψιν παραμέτρους «ευρύτερου πλαισίου» και «επίγνωσης ιδιωτικότητας» στη διαδικασία λήψης απόφασης, οι οποίες εκφράζουν χωρο-χρονικούς, ιστορικούς και άλλους περιβαλλοντικούς περιορισμούς. Ως βάση του μοντέλου, σχεδιάστηκε ένα σημασιολογικό πλαίσιο, βασισμένο σε μία οντολογία για την ενίσχυση της εκφραστικότητας και επεξεργασίας των πληροφοριών πλαισίου/πολιτικών, το οποίο μοντελοποιεί επιπλέον τις θεμελιώδεις αρχές αναφορικά με την προστασία των προσωπικών δεδομένων, όπως αυτές πηγάζουν από τη νομοθεσία. Το μοντέλο επιπλέον τεκμηριώνεται και αξιολογείται με παράδειγμα της λειτουργίας του σε συγκεκριμένη περίπτωση χρήσης η οποία αφορά σε περιβάλλοντα παρακολούθησης δικτύων.
Reinforcement of fibrous laminated composite structures using graphene nanoplatelets
Authors: Σερέτης Γεώργιος
Published: September 2021

Η παρούσα διδακτορική διατριβή με θέμα «Ενίσχυση ινωδών σύνθετων πολυστρωματικών κατασκευών με νανοδομές γραφενίου» παρουσιάζεται αρχικά σε συνεπτυγμένη μορφή στην Ελληνική γλώσσα και εν συνεχεία παρατίθεται το κυρίως σώμα της διατριβής στην Αγγλική γλώσσα, καθώς αυτή αποτελεί την κύρια γλώσσα συγγραφής. Η επιλογή της συγγραφής της διατριβής στην Αγγλική γλώσσα έχει διττό στόχο. Πρωτίστως, η απόδοση καίριων όρων της διεθνούς ορολογίας για το εν λόγω επιστημονικό πεδίο στην Ελληνική γλώσσα είναι σε αρκετές περιπτώσεις προβληματική ή και αδύνατη. Προκειμένου, λοιπόν, να διατηρηθεί η πιστότητα της διεθνούς ορολογίας, ήταν απαραίτητη η συγγραφή της διατριβής στην Αγγλική γλώσσα. Επίσης, δεδομένου ότι όλα τα έγκριτα διεθνή επιστημονικά περιοδικά και συνέδρια έχουν ως μόνη επίσημη γλώσσα την Αγγλική, είναι προφανές ότι η διεθνής επιστημονική κοινότητα είναι εξοικειωμένη με τη χρήση της Αγγλικής γλώσσας και ορολογίας. Ως εκ τούτου, ο δεύτερος στόχος της ανωτέρω επιλογής είναι η διευκόλυνση της πρόσβασης στη διατριβή από τη διεθνή επιστημονική κοινότητα.Λόγω της προβληματικής απόδοσης διεθνών όρων του συγκεκριμένου επιστημονικού πεδίου στην Ελληνική γλώσσα, είναι απαραίτητη η επεξήγηση του όρου «νανοδομές γραφενίου» που χρησιμοποιείται στον τίτλο της διατριβής. Πρόκειται για απόδοση του αγγλικού όρου «graphene nanoplatelets», που χρησιμοποιείται για να υποδείξει πολλαπλές στρώσεις μονοστρωματικού γραφίτη (single layer graphene), ίδιου περίπου μήκους και πλάτους, οι οποίες συγκρατούνται μεταξύ τους με ασθενείς δεσμούς Van der Waals.Η ερευνητική εργασία που παρουσιάζεται στην παρούσα διδακτορική διατριβή έχει αποτυπωθεί μέσω δημοσιεύσεων σε έγκριτα διεθνή επιστημονικά περιοδικά (Seretis et al. 2017a) και παγκόσμια συνέδρια (Seretis et al. 2016, Seretis et al. 2017b). Περιλαμβάνει επίσης εργασίες, οι οποίες έχουν υποβληθεί για δημοσίευση σε διεθνή επιστημονικά περιοδικά του χώρου (Seretis et al. 2017c, Seretis et al. 2017d, Seretis et al. 2018a, Seretis et al. 2018b).Στη συνέχεια του κεφαλαίου αυτού ακολουθεί συνοπτική παρουσίαση όλων των κεφαλαίων του κυρίως σώματος της διατριβής στην Ελληνική γλώσσα. Έτσι, ο αναγνώστης θα αποκτήσει μια αρχική συνολική εικόνα των υλικών που χρησιμοποιήθηκαν, των μεθόδων παραγωγής, ελέγχου και αξιολόγησης των νανοσύνθετων υλικών, των υπολογιστικών μεθόδων (αναλυτικές, στατιστικές, κ.ά.), καθώς και των σημαντικότερων αποτελεσμάτων. Όλα τα παραπάνω παρουσιάζονται αναλυτικά στο κυρίως σώμα της διατριβής.
Μοριακή προσομοίωση σπηλαίωσης σε ελαστομερή και πολυμερικά τήγματα
Authors: Μοροζίνης Αθανάσιος
Published: September 2021

Η δημιουργία σπηλαιώσεων εντός ενός ελαστομερούς το οποίο υπόκειται σε μια αρνητική υδροστατική πίεση, είναι ένα πολύ συχνό φαινόμενο με τεράστια τεχνολογική σημασία και σχετίζεται με τις μηχανικές επιδόσεις του υλικού. Αρχικά δημιουργήθηκαν δύο τέλεια δίκτυα σταυροδεσμευμένου πολυαιθυλενίου μετοπολογία πλέγματος διαμαντιού και ισομήκεις υποαλυσίδες, Τα δύο αυτά δίκτυα έχουν διαφορετική πυκνότητα σταυροδεσμών. Μετά την δημιουργία των δικτύων έγινε αναλυτικός μηχανικός χαρακτηρισμός τους. Υπολογίστηκε το μέτρο ελαστικότητας Ε του Young, το οποίο σύμφωνα με τη θεωρία συνεχούς μέσου σχετίζεται με το άνοιγμα μιας προϋπάρχουσας κοιλότητας. Στη συνέχεια έγιναν προσομοιώσεις των δικτύων υπό αρνητική υδροστατική πίεση, ώστε να υπολογιστεί η κρίσιμη πίεση στην οποία εμφανίζεται το φαινόμενο της σπηλαίωσης. Κατά τη φόρτιση της ομογενούς (πυκνής) φάσης του υλικού, αρχικά κατασκευάζεται το διάγραμμα πίεσης-ειδικού όγκου, μέχρι το σημείο όπου εμφανίζεται η σπηλαίωση και υπολογίζεται η κρίσιμη πίεση Pcav. Από μια καταστατική εξίσωση τύπουSanchez-Lacombe που προσαρμόζεται στα αποτελέσματα των προσομοιώσεων όσο το δίκτυο βρίσκεται στην ομογενή κατάσταση, υπολογίζεται το όριο ευστάθειαςPs. Αφού παρατηρήσαμε ότι αυτές οι τιμές των κρίσιμων πιέσεων δεν είναι συγκρίσιμες με τις προβλέψεις της θεωρίας συνεχούς μέσου, ξεκινήσαμε από μια ετερογενή κατάσταση (σπηλαιωμένη) του συστήματος και, ελαττώνοντας σταδιακά την τάση, δημιουργήσαμε ένα δεύτερο κλάδο στο διάγραμμα πίεσης-ειδικού όγκου,αφού κατά την εκφόρτιση παρουσιάζεται υστέρηση σε σχέση με τη φόρτιση.Ακολουθώντας τον κλάδο εκφόρτισης παρατηρούμε ότι υπάρχει μια κρίσιμη πίεση στην οποία το σύστημα μεταπηδάει από την ετερογενή φάση πίσω στην ομογενή. Η πίεση αυτή «κλεισμού», Pcl, σηματοδοτεί την τάση κάτω από την οποία δεν μπορεί να επιβιώσει μια προϋπάρχουσα κοιλότητα. Στο σημείο αυτό γίνονται δύο βασικές παρατηρήσεις, πρώτον ότι το διάγραμμα της πίεσης ως προς τον ειδικό όγκο,αποτελούμενο από δύο κλάδους, έναν για τη φόρτιση και έναν για την εκφόρτιση του υλικού, θυμίζει έναν βρόχο Van Der Waals και δεύτερον ότι οι τιμές της κρίσιμης πίεσης κλεισμού Pcl είναι παρόμοιες προς τις προβλέψεις της θεωρίας συνεχούς μέσου για την πίεση στην οποία εμφανίζεται η σπηλαίωση. Τέλος, δημιουργήθηκαν και άλλα δίκτυα με διαφορετική δομή για να μελετηθεί το φαινόμενο της σπηλαίωσης. Τα αποτελέσματα που προκύπτουν είναι σε καλή συμφωνία με τις προβέψεις της θεωρίας συνεχούς μέσου για την εμφάνιση του φαινομένου της σπηλαίωσης.
Εθνοπολιτισμική ετερότητα και αποκλίνουσα συμπεριφορά των μαθητών δευτεροβάθμιας εκπαίδευσης στην Ελλάδα
Authors: Χριστοφή Μάρθα
Published: September 2021

Ο σκοπός της παρούσας διδακτορικής διατριβής είναι να διερευνήσει και να συγκρίνει τη συχνότητα εμφάνισης διαφόρων μορφών σχολικής αποκλίνουσας συμπεριφοράς από τους γηγενείς και εθνοπολιτισμικά διαφορετικούς μαθητές Δευτεροβάθμιας Εκπαίδευσης, μέσα από τις απόψεις των ιδίων των μαθητών και των εκπαιδευτικών, επιχειρώντας να τις συσχετίσει με διάφορους παράγοντες.Το δείγμα της έρευνας αποτελείται από 153 εκπαιδευτικούς και 579 μαθητές Δευτεροβάθμιας Εκπαίδευσης. Συγκεκριμένα, το δείγμα των μαθητών περιλαμβάνει 392 μαθητές με καταγωγήαπό την Ελλάδα (ποσοστό 67.70%) και 187 εθνοπολιτισμικά διαφορετικούς μαθητές(ποσοστό 32.30%). Ως μέσο συλλογής δεδομένων της έρευνας χρησιμοποιήθηκε το γραπτό ερωτηματολόγιο. Συντάχθηκαν τρία ερωτηματολόγια, ένα για τους εκπαιδευτικούς, ένα για τους γηγενείς μαθητές και ένα για τους εθνοπολιτισμικά διαφορετικούς μαθητές.Για την ανάλυση των δεδομένων χρησιμοποιήθηκαν στοιχεία της επαγωγικής και περιγραφικής στατιστικής. Κατά την επαγωγική ανάλυση χρησιμοποιήθηκε κυρίως ο Tέλεγχος ανεξάρτητων δειγμάτων και η ανάλυση διακύμανσης μονής κατεύθυνσης Anova.Από την ανάλυση των δεδομένων προέκυψε πως η συχνότητα με την οποία οι εκπαιδευτικοί παρατηρούν τις διάφορες μορφές αποκλίνουσας συμπεριφοράς από τους γηγενείς και εθνοπολιτισμικά διαφορετικούς μαθητές τους είναι παρόμοια. Επιπλέον, δεν παρατηρήθηκε στατιστικά σημαντική διαφοροποίηση ανάμεσα στις δηλώσεις των γηγενών και εθνοπολιτισμικά διαφορετικών μαθητών αναφορικά με τη συχνότητα που εμφανίζουν τις διάφορες μορφές σχολικής αποκλίνουσας συμπεριφοράς.Οι παράγοντες που διαφοροποίησαν τις δηλώσεις των εκπαιδευτικών για τη συχνότητα με την οποία παρατηρούν τις διάφορες μορφές σχολικής αποκλίνουσας συμπεριφοράς των μαθητών τους είναι ο πληθυσμός περιοχής, ο μαθητικός πληθυσμός και το ποσοστό εθνοπολιτισμικά διαφορετικών μαθητών του σχολείου. Οι παράγοντες που επηρέασαν τις δηλώσεις των μαθητών για τη συχνότητα με την οποία εμφανίζουν τις διάφορες μορφές σχολικής.
Η χρήση του πεπτιδίου Ec της ισόμορφης IGF-1Ec στην επισκευή χόνδρινων βλαβών
Authors: Αρμακόλας Νικόλαος
Published: September 2021

Το πεπτίδιο Ec (PEc) του IGF-1Ec (IGF-1Ec) επάγει την κινητοποίηση των ανθρωπίνων μεσεγχυματικών βλαστικών κυττάρων (hMSC) και ενεργοποιεί την εξωκυτταρική κινάση 1 και 2 (ERK 1/2) διαφόρων κυττάρων. Σκοπός της παρούσας μελέτης ήταν η διερεύνηση της επιδρασης του PEc στην κινητοποίηση και τη διαφοροποίηση των hMSCs, καθώς και η δυνατότητα εφαρμογής του σε συνδυασμό με τον TGF-β1 (TGF-β1) στην επιδιόρθωση του αρθρικού χόνδρου. Τα αποτελέσματα της εξωγενούς χορήγησης του ΡΕc και του ΤGF-β1, ξεχωριστά και σε συνδυασμό, σε hMSCs εκτιμήθηκαν χρησιμοποιώντας trypan blue assay, reverse transcription-quantitative polymerase chain reaction, western blot analysis, Alcian blue staining, wound healing assays και migration/invasion assays. Προσδιορίστηκε ότι το PEc εμπλέκεται στη διαδικασία διαφοροποίησης των hMSCs προς υαλώδη χόνδρο. Η χορήγηση PEc ή / και TGF-β1 σε hMSCs έδειξε συγκρίσιμη εναπόθεση χονδρικής θεμέλειας ουσίας. Ακόμα, η χορήγηση του ΡΕc σε συνδυασμό με τον ΤGF-β1 συσχετίστηκε με μια σημαντική αύξηση στην κινητοποίηση των hMSC σε σύγκριση με την χορήγηση μόνο του TGF-β1 ή του ΡEc (Ρ <0,05). Επομένως, το ΡΕc φαίνεται να διευκολύνει in vitro την κινητοποίηση των hMSC και την διαφοροποίηση τους προς χονδροκύτταρα, ενισχύοντας το ρόλο του ΤGF-β1.
Η Ecole des Beaux-Arts του Παρισιού και η ελληνική αρχιτεκτονική του 19ου και 20ου αιώνα
Authors: Παπασταύρου Ιουλία
Published: September 2021

Αντικείμενο της παρούσας διατριβής αποτελεί η διερεύνηση της σχέσης ανάμεσα στην αρχιτεκτονική εκπαίδευση της École Nationale des Beaux-Arts του Παρισιού και στην αρχιτεκτονική παραγωγή, με βασικό ερευνητικό εργαλείο το αρχιτεκτονικό αρχείο του Βασιλείου Κουρεμένου. Το σώμα αναφοράς της μελέτης βασίστηκε, κυρίως, στο πρωτογενές αρχειακό υλικό, το οποίο αποτελείται από πρωτότυπα σχέδια, έντυπα, γύψινα γλυπτά και προπλάσματα γλυπτικών συνθέσεων και τμήμα της προσωπικής βιβλιοθήκης του Κουρεμένου. Η καταγραφή, η ταξινόμηση και η ανάλυση του υλικού επέτρεψε κατανόηση του παιδαγωγικού μοντέλου της Σχολής Καλών Τεχνών του Παρισιού και της περιρρέουσας πνευματικής ατμόσφαιρας, η οποία έθεσε τις βάσεις επάνω στις οποίες αναπτύχθηκε το αρχιτεκτονικό έργο του Βασιλείου Κουρεμένου, όπως αυτό τεκμηριώνεται μέσα από το αρχείο του. Στο πλαίσιο της μελέτης προσεγγίστηκε η γαλλική αρχιτεκτονική θεωρία του 18ου και 19ου αιώνα, υπό τη σταθερή ισχύ μιας ερμηνευτικής πρόθεσης στραμμένης προς την αρχιτεκτονική εκπαίδευση. Η μελέτη των χαρακτηριστικών της αρχιτεκτονικής διδασκαλίας του γαλλικού εκπαιδευτικού ιδρύματος οδήγησε σε συμπεράσματα σχετικά με την επιρροή της Beaux-Arts στην αρχιτεκτονική του 20ου αιώνα. Στόχο της έρευνας αποτέλεσε η ανίχνευση και ο εντοπισμός, στην αρχιτεκτονική παραγωγή του Βασιλείου Κουρεμένου αρχών, κοινών στοιχείων ή επινοήσεων που οδηγούν σε ένα ενιαίο συνθετικό ιδίωμα, το οποίο έχει τις ρίζες του στην πρακτική της γαλλικής Αρχιτεκτονικής Σχολής. Η σύντομη, αλλά ουσιώδης, θητεία του Κουρεμένου στη νεοσύστατη Σχολή Αρχιτεκτόνων του Ε.Μ.Π., οδήγησε στη μελέτη της αρχιτεκτονικής εκπαίδευσης στην Ελλάδα κατά τη διάρκεια του μεσοπολέμου. Στο πλαίσιο της έρευνας μελετήθηκε το πρόγραμμα σπουδών του ιδρύματος και ο τρόπος διδασκαλίας που επιχείρησε να εισάγει ο Κουρεμένος, σύμφωνα με το γαλλικό πρότυπο.
Ο ρόλος των Aurora κινασών και των εκλεκτικών αναστολέων τους στη μετάδοση του σήματος του ηπατοκυτταρικού καρκίνου
Authors: Γαβριηλίδης Πασχάλης
Published: September 2021

Σκοπός. Η μελέτη διενεργήθηκε για να διαπιστωθούν τα αντινεοπλασματικά χαρακτηριστικά του Danusertib, όπως η αναστολή της ανάπτυξης των όγκων και η συρρίκνωση αυτών. Μέθοδοι. Η ομάδα Α ή εικoνικής επέμβασης αποτελούνταν από 10 πειραματόζωα. Στα 20 πειραματόζωα της ομάδος Β χορηγήθηκε διεθυλνιτροσαμίνη 5μγ/γρ βάρους την 14η ημέρα της ζωής τους ενδοπεριτοναϊκώς. Τον 9ο μήνα τυχαίως επιλέχθηκαν 10 πειραματόζωα και υποβλήθηκαν σε θεραπεία με παναναστολέα των (aurora) εωσικών κινασών 15mg/gr δια μία εβδομάδα, αυτά αποτέλεσαν την τρίτη ομάδα. Τον 10ο μήνα θυσιάστηκαν όλα τα πειραματόζωα. Οι παράγοντες της καρκινογένεσης μελετήθηκαν με ιστολογικές, ανοσοϊστοχημικές, μορφομετρικές εξετάσεις και με τη μέθοδο του ενζυμικού ανοσοπροσροφητικού προσδιορισμού. Αποτελέσματα: Όλα τα πειραματόζωα της ομάδας Β ανέπτυξαν ηπατοκυτταρικά αδενώματα. Η αδρανοποίηση των (aurora) εωσικών κινασών δεν επέδρασε επί του κυτταρικού πολλαπλασιασμού και της αποπτώσεως των νεοπλασματικών κυττάρων. Παρομοίως, δεν επέδρασε επί της β-κατενίνης και της ΔΚΚ1 των ηπατοκυτταρικών αδενωμάτων. Τα πειραματόζωα με ηπατοκυτταρικά αδενώματα εμφάνισαν σημαντικώς ολιγότερη Bcl-2 στον ορό, συγκρινόμενα με τα υγιή πειραματόζωα. Τα επίπεδα της Bcl-2 αυξήθηκαν σημαντικώς μετά τη θεραπεία με αναστολείς των (aurora) εωσικών κινασών. Παρομοίως η πρωτεΐνη του παράγοντα της επιθηλιομεσεγχυματικής μετάπτωσης (c-MET) εμφάνισε στατιστικώς σημαντική αύξηση στα υποβληθέντα σε θεραπεία πειραματόζωα. Η πρωτεΐνη του έσω κεντρομεριδίου (INCENP) εντοπίστηκε επαρκώς στους πυρήνες των ηπατοκυτταρικών αδενωμάτων. Εν αντιθέσει, εξαφανίσθηκε τελείως από τους όγκους των υποβληθέντων σε θεραπεία πειραματόζωων. Συμπεράσματα: Το εύρημα που χρήζει ιδιαίτερης προσοχής στην παρούσα μελέτη είναι η έντονη παρουσία της πρωτεΐνης του έσω κεντρομεριδίου (INCEP) στους πυρήνες των ηπατοκυτταρικών αδενωμάτων και ακολούθως η πλήρης εξάλειψή του από αυτούς μετά τη θεραπεία με αναστολείς των Εωσικών κινασών. Μελλοντικές ερευνητικές υποθέσεις θα άξιζε να διερευνήσουν τους ρόλους της Εωσικής κινάσης Β και της πρωτεΐνης του έσω κεντρομεριδίου ως συστατικών μερών του χρωμοσωμικού μεταφορικού συμπλέγματος στη διαδικασία της καρκινογένεσης.
Οφθαλμικές εκδηλώσεις του συνδρόμου προγηρίας Hutchinson – Gilford
Authors: Μανταγός Ιάσων
Published: September 2021

Σκοπός: Ο προσδιορισμός της οφθαλμολογικής εξέλιξης των ασθενών με προγηρία, ο καθορισμός του εύρους των οφθαλμολογικών χαρακτηριστικών τους και η ανάπτυξη περισσότερο αποτελεσματικών μεθόδων θεραπείας.Μεθοδολογία: Ανάλυση των οφθαλμολογικών χαρακτηριστικών ασθενών με προγηρία, οι οποίοι εξετάστηκαν μεταξύ 2007 και 2016 στο Νοσοκομείο Παίδων την Βοστώνης (BostonChildren’s Hospital). 14 ασθενείς (28 οφθαλμοί) περιλήφθηκαν για στατιστική ανάλυση,από ένα σύνολο 84 ασθενών που συμμετέχουν σε κλινικές μελέτες για την προγηρία στο Νοσοκομείο Παίδων της Βοστώνης. Ασθενείς οι οποίοι δεν εξετάστηκαν στο Οφθαλμολογικό Τμήμα του νοσοκομείου μας, αλλά για τους οποίους υπήρχαν λεπτομερείς καταγραφές των οφθαλμολογικών ευρημάτων επίσης συμπεριελήφθησαν σε αυτή τη μελέτη. Η έρευνα αυτή περιέλαβε περίπου το 20% των παγκοσμίων γνωστών ασθενών με προγηρία. Αποτελέσματα: Τα οφθαλμολογικά ευρήματα που εντοπίστηκαν ήταν υπερμετρωπία,καθώς και σημεία νόσου της οφθαλμικής επιφάνειας οφειλόμενης σε νυκτερινό λαγόφθαλμο και έκθεση του κερατοειδούς. Επιπρόσθετα οφθαλμολογικά ευρήματα ήταν ελαττωμένη τρίχωση στα φρύδια, μαδάρωση και ελαττωμένη προσαρμοστικότητα. Οι περισσότεροι ασθενείς είχαν σχετικά καλή οπτική οξύτητα, παρόλα αυτά προχωρημένη οφθαλμική νόσος συνοδευόταν με μειωμένη οπτική οξύτητα.Συμπεράσματα: Παιδιά με προγηρία έχουν κίνδυνο σοβαρών οφθαλμολογικών επιπλοκών λόγω νόσου της οφθαλμικής επιφάνειας. Παιδία με προγηρία πρέπει να υποβληθούν σε οφθαλμολογική εξέταση τη στιγμή της διάγνωσης και να έχουν ετήσια επανεξέταση. Συνιστάται σχολαστική ενυδάτωση της οφθαλμικής επιφάνειας και επίδεση κατά τη διάρκεια της νύχτας.